tartuNLP/wikipedia-smugri-20251201 huggingface dataset:
Polvijärvi (Juuka)

Polvijärvi on metsäjärvi Juuan länsiosassa Pohjois-Karjalassa. Sen pinta-ala on 1,8 neliökilometriä. Etäisyys Joensuusta on 73 kilometriä pohjoisluoteeseen.
Maantiede.
Polvijärvi kaartuu pohjoiseen suuntaavan Polviniemen ympärille lännessä, pohjoisessa ja idässä. Järven länsiosan nimi on Salmenselkä ja itäosan nimi Simolanselkä, josta työntyy koilliseen Riihilahti ja kaakkoon Kivilahti. Polvijärven pohjoisosa on syvä. Syvin kohta, noin 35 metriä, sijaitsee altaan luoteisosassa. Järven kaakkoisosa on varsin matalaa. Riihilahden suulla on kolme luotoa, joiden nimi on Pajusaaret. Polviniemi on suurelta osin ylänköä, jonka korkeimmat kohdat ovat noin 250 metriä merenpinnan yläpuolella, eli noin 80 metriä Polvijärven pinnan yläpuolella.
Polvijärven luusua sijaitsee altaan lounaisosassa, josta lähtee Salmenjoki etelään Iivonlammen (170,0 metriä mpy) kautta Kajoonjärveen. Polvijärven pohjoispuolella sijaitsee Kalliojärvi ja noin kilometrin itään sijaitsee Koppalanjärvi. Kaakossa on Petrojärvi.
Polvijärven vesitilavuus on 15 809 000 kuutiometriä.
Polvijärvi (04.762.1.017) kuuluu Polvijärven valuma-alueeseen (04.762), joka on kolmannen jakovaiheen vesistö Vuoksen vesistössä (04). Toinen jakovaihe on Kajoonjärven valuma-alue (04.76) ja ensimmäinen jakovaihe Juojärven reitin valuma-alue (04.7). Polvijärvi on Polvijärven valuma-alueen laajin vakavesi, toiseksi laajin on Koppalanjärvi, joka on kuitenkin tilavuudeltaan pienempi kuin valuma-alueen kolmanneksi laajin järvi, eli Kalliojärvi. Polvijärven alueeseen kuuluu 35 vähintään hehtaarin laajuista vakavettä.
Juuan Polvijärvi on toiseksi laajin Suomen viidestätoista Polvijärvestä. Laajin on Lieksan Polvijärvi. Polvijärvet sijaitsevat enimmäkseen itäisessä Suomessa.
Eteläiset bougainvillekielet

Eteläiset bougainvillekielet, myös nasioi-kielet, on kielikunta, joka sijoittuu Bougainvillen saaren eteläosaan. Tosinaan kielikunta niputetaan yhteen pohjoisten bougainvillekielten kanssa bougainvillekieliksi..
Kieliryhmään kuuluu yhdeksän kieltä:
Pohjoiset bougainvillekielet

Pohjoiset bougainvillekielet on kielikunta, joka sijoittuu Bougainvillen saaren pohjoisosiin. Toisinaan kielikunnan lasketaan kuuluvan bougainvillekieliin.
Kielikuntaan lasketaan kuuluvan neljä kieltä:
Jero

Jero on järvi Kolin kansallispuiston kupeessa Lieksan lounaisosassa Pohjois-Karjalassa. Kansallispuiston alue erottaa Jeron sen itäpuolisesta Pielisestä. Jeron pinta-ala on 1,6 neliökilometriä ja tilavuus noin 17 kuutiohehtometriä. Etäisyys Joensuusta on 51 kilometriä pohjoiseen.
Maantiede.
Jeron pituus kaakosta luoteeseen on 2,1 kilometriä, leveys on noin puolet pituudesta. Pääaltaasta etelään työntyy noin 300 metriä pitkä Myllylahti. Jeron länsiosa on itäosaa syvempi. Syvin kohta on 28,5 metriä. Jeron itäosassa on pieni saariryhmä, jota ympäröi matalikko. Saariryhmän koillispuolella on 10–14 metriä syvä alue. Jeron eteläosassa on 25 metrin syvänne. Myllylahti ja pääaltaan pohjoisosan lahdet ovat matalia.
Jerossa on kaksitoista saarta, joista kuusi on alle aarin laajuisia, vain Iso Kiimasaari on hieman yli hehtaarin laajuinen. Järven lounaisosassa sijaitsee Kovasin-saari, jonka koillispuolella järvi syvenee jyrkästi, lounaispuolella sitä vastoin on matalikko. Jeron metsäisiä rantoja täplittävät lukuisat pientalot tontteineen.
Jeron rannat kohoavat varsin jyrkästi, lännessä on Verkkovaara, idässä Jeron ja Pielisen välissä on Paskovaara, Mäkrä ja Pieni-Mäkrä. Useissa paikoin Jeron lähistöllä maasto kohoaa runsaasti yli 100 metriä järven pintaa korkeammalle.
Noin 300 metriä Jerosta luoteeseen sijaitsee Verkkolampi (124,5 metriä mpy), josta virtaa laskuoja Jeroon. Jeron luusua sijaitsee Myllylahden eteläkolkassa, josta alkava Myllypuro virtaa noin 1,5 kilometrin päähän Herajärven (100,0 metriä mpy) pohjoisrannalle.
Jeron vesitilavuus on 16 705 000 kuutiometriä.
Jero (04.412.1.025) kuuluu Herajoen valuma-alueeseen (04.412), joka on kolmannen jakovaiheen vesistö Vuoksen vesistössä (04). Toinen jakovaihe on Pielisen alue (04.41) ja ensimmäinen jakovaihe Pielisen reitin valuma-alue (04.4). Herajoen valuma-alueella on 33 vähintään hehtaarin laajuista vakavettä, joista Herajärvi, Pusonjärvi ja Jero ovat laajimmat. Jeroa seuraavat Alaselkä, Ala-Kalmo ja Ylä-Kalmo.
Anders Wilhelm Tennberg

Anders Wilhelm Tennberg (25. helmikuuta 1794 Kangasala – 16. toukokuuta 1856 Tampere) oli suomalainen Tampereella vaikuttanut apteekkari.
Tennbergin vanhemmat olivat Kangasalan kirkkoherra Johan Tennberg (1749–1809) ja ja hänen toinen puolisonsa Magdalena Catharina Pipping (k. 1822). Tennberg meni apteekkialalle ja hän tuli 1819 Helsingistä proviisoriksi apteekkari Johan Henrik Långhjelmin apteekkiin Tampereelle. Tennberg jatkoi omistajana apteekin toimintaa vuodesta 1821 alkaen. Apteekkitalo sijaitsi Kirkkokadun ja Puutarhakadun kulmassa ja sen yhteydessä oli apteekkari Långhjelmin perustama, Tammerkosken rantaan ulottunut puutarha, josta Tampereen Puutarhakatu on saanut nimensä. Vuonna 1831 Tennberg perusti Tammerkosken rantaan pellavaöljyä tuottaneen öljypuristamon ja hän perusti myös Tampereen ensimmäisen puiston istutettuaan vaahteroita Tampereen vanhan kirkon ympäristöön. Tennberg toimi myös 1829 valmistuneen Tampereen vanhan kirkon kellotapulin rakennustöiden urakoitsijana. Vuonna 1854 Tennberg perusti vielä Tampereen ensimmäisen oluttehtaan Kortelahden ja Mustalahden väliseen niemeen. Tämä Mustanlahden oluttehdas toimi aina vuoteen 1904 saakka, jolloin tehdas siirrettiin Amuriin jossa se toimi vuoteen 1925 saakka. Tennberg oli Tampereen kaupunginvanhimpana ja kuului vaivaishoidon hallitukseen.
Tennberg kuoli toukokuussa 1856. Hänet on haudattu Pyynikin kirkkopuistoon Tampereella. Tennbergin kuoltua hänen apteekkinsa liiketoiminnan osti vuonna 1858 Gustaf Adolf Serlachius, joka oli tullut proviisoriksi Tennbergin apteekkiin vuonna 1854. Tennbergin apteekin tontti ja öljypuristamo siirtyi myöhemmin paperitehtailija Frans von Frenckellin omistukseen.
Tennberg oli naimisissa 1822–1829 Johanna Ulrika Nymanin (1803–1829) kanssa ja 1831–1846 Sofia Lovisa Liljebrunnín (1808–1846) kanssa. Hänellä oli neljä lasta ensimmäisestä avioliitosta ja kuusi lasta toisesta avioliitosta. Tennbergin poikia ensimmäisestä avioliitosta olivat varatuomari, tilanomistaja Karl Johan Vilhelm Tennberg (1825–1872) ja proviisori August Emil Fritiof Tennberg (1827–1862). Tennbergin veljiä olivat luutnantti, Puumalan nimismies Johan Adolf Tennberg (1783–1861) ja hovioikeudenneuvos Joakim Isak Tennberg (1802–1868).
Jero (muusikko)

Jerome Charles White Jr. (s. 4. syyskuuta 1981 Pittsburgh, Pennsylvania) on yhdysvaltalainen enka-laulaja. Hän on saavuttanut kulttiaseman yhdistämällä enkan lauluperinteitä hip hop -kulttuuriin.
Ura.
Jero aloitti enkan laulamisen jo kuusivuotiaana ja hän opiskeli japanin kieltä pienestä pitäen. Valmistuttuaan Pittsburghin yliopistosta 2003 Jero muutti Japaniin, mistä hänen isoäitinsä oli syntyisin. Jero esiintyi japanilaisessa television kykykilpailussa, mikä johti levytyssopimukseen. Debyyttisingle “Umiyuki” julkaistiin 2008 ja myöhemmin samana vuonna ilmestyi debyyttialbumi "Covers" (カバーズ). Jeron on sanottu uudistaneen perinteistä enkan lajityyppiä, ja hän nauttii suosiota yli sukupolvien. Perinteisen enka-pukeutumisen sijaan Jero pysytteli hip hop -tyyppisessä asustuksessa. Vuonna 2018 Jero keskeytti muusikonuransa ja siirtyi koulutustaan vastaavaan työhön tietokoneinsinööriksi.
Jero näytteli Akiran roolin japanilaisessa elokuvassa "Donjû" (2009).
Choi Gyeong-hui

Choi Gyeong-hui (, s. 25. helmikuuta 1966 Soul) on eteläkorealainen kilpauransa päättänyt koripalloilija ja olympiamitalisti.
Choi saavutti Etelä-Korean naisten maajoukkueessa olympiahopeaa Los Angelesissa 1984. Hän kuului maajoukkueen kokoonpanoon myös Soulin kesäolympialaisissa 1988, Neuvostoliiton MM-kilpailuissa 1986 ja Malesian MM-kilpailuissa 1990. Aasian kisoista Choi saavutti kultaa vuonna 1990 ja hopeaa vuonna 1986.
Choi Ae-yeong

Choi Ae-yeong (, 25. heinäkuuta 1959 – 14. toukokuuta 2008 Soul) oli eteläkorealainen koripalloilija ja olympiamitalisti.
Choi saavutti Etelä-Korean naisten maajoukkueessa olympiahopeaa Los Angelesissa 1984. Hän kuului maajoukkueen kokoonpanoon myös Brasilian MM-kilpailuissa 1983.
Terein kieli

Terei, myös buin, on eteläisiin bougainvillekieliin kuuluva kieli. Kielellä on noin 26 000 puhujaa, eikä sen katsota olevan uhanalainen. Tereillä ei ole tunnettuja murteita ja sen lähin sukulaiskieli on uisai. 
Kieltä kirjoitetaan latinalaisin aakkosin. Vain joitakin osia Raamatusta on käännetty tereiksi.
Fonologia.
Konsonantit.
Lähde:
Vokaalit.
Lähde:
Sanasto ja kielioppi.
Lukusanat 1–10 tereiksi:
Henri-Marie Dondra

Henri-Marie Dondra (s. 14. tammikuuta 1966) on keskiafrikkalainen poliitikko, joka toimi Keski-Afrikan tasavallan pääministerinä kesäkuusta 2021 alkaen. Ennen nimitystään hän oli valtionvarainministeri.
Dondra edustaa samaa Mouvement Coeurs Unis -puoluetta kuin edeltäjänsä Firmin Ngrébada sekä maan presidentti Faustin-Archange Touadéra.
Lanester

 
Lanester () on kunta läntisessä Ranskassa Morbihanin departementissa Bretagnen alueella. Se sijaitsee Lorientin kaupungin itäpuolella, Scorff- ja Blavetjokien välissä.
Historia.
Lanesterin kaupungin historia liittyy läheisesti laivanrakennukseen. Ensimmäiset telakat rakennettiin 1700-luvun puolessa välissä väljemmälle maalle Scorffjoen vastarannalle, Lorientin kaupungin ulkopuolelle. Tuolloin alue kuului Caudanin kuntaan, ja vuosina 1827–1829 telakka-alueen kehittyessä, aluetta alettiin kutsua Caudanin telakaksi. Ympäröivältä maaseudulta muutti työntekijöitä telakan läheisyyteen, ja 26. helmikuuta 1909 perustettiin Lanesterin kaupunki. Nykyään telakka kuluu Naval Groupin omistukseen, ja siellä rakennetaan uutta FREMM-luokan fregattia.
Abrahaminkatu

Abrahaminkatu () on Helsingin Kampin kaupunginosan läpi kaakosta luoteeseen kulkeva noin puolen kilometrin mittainen katu. Se alkaa Bulevardilta Hietalahdentorin kaakkoiskulmasta, kulkee ensin hieman mutkitellen torin koillislaitaa Lönnrotinkadun risteykseen ja siitä kolmen korttelin matkan suoraan kohti Ruoholahdenkatua, jonka kiertoliittymään se päättyy. 
Viereiset samansuuntaiset kadut ovat Albertinkatu idässä ja Hietalahdenkatu lännessä. Vuosikymmenien ajan Abrahaminkatu oli yksisuuntainen etelästä pohjoiseen, Hietalahdenkatu pohjoisesta etelään, kunnes 2010-luvun taitteessa Ruoholahdenkadun uudet järjestelyt muuttivat molemmat poikkikadut kaksisuuntaisiksi lukuun ottamatta Hietalahdenkadun alkupäätä.
Abrahaminkatu 1–5:ssä Hietalahdentorin laidalla sijaitsee korttelin mittainen entinen Teknillisen korkeakoulun päärakennus vuodelta 1877, joka on 2020-luvulla tarkoitus saneerata hotelliksi. Seuraavan korttelin suuri funkisrakennus, Abrahaminkatu 2, on Jussi Paatelan piirtämä ja valmistui 1940-luvun keskivaiheilla Valtion teknillisen tutkimuskeskuksen laboratoriorakennukseksi. Se kuuluu entisen Kaartin lasaretin kortteliin, joka 2020-luvun taitteessa siirtyi kiinteistökehitysyhtiö HGR Property Partnersin omistukseen ja on suurten muutosten edessä. Kadun loppuosuudella on eri-ikäisiä kerrostaloja, joista kaikkien kivijaloissa ei ole lainkaan liikehuoneistoja.
Abrahaminkatu on ilmeisesti saanut nimensä Johan Abraham Logrenin mukaan, joka toimi Helsingin uudelleenrakentamiskomitean pöytäkirjurina 1811–1825 ja kunnallispormestarina 1829–1848.
Vuosina 1820–1836 katu tunnettiin nimellä Östra Sandviks Gatan ja sitten nimellä Abrahamsgatan. Suomalainen nimi Abrahaminkatu vahvistettiin vuonna 1909.
Jääkaruselli

Jääkaruselli on jäätyneen vesistön jäälle tehty pyöreä pyörivä kiekko. 
Historiaa.
Joulukuussa 2019 Kanadan Quebecissa tehtiin halkaisijaltaan 209,7 metrinen jääkaruselli. Joulukuussa 2021 Lohjan Sammatissa tehtiin kahdella uralla kiekkomainen pientä saarta kiertävä 104 metrinen jääkaruselli. Helmikuussa 2023 keksijä Janne Käpylehdon johdolla Lappajärvellä tehtiin halkaisijaltaan 516 metrin kokoinen jääkaruselli. Maailman suurin jääkaruselli halkaisijaltaan 541 metriä tehtiin Yhdysvaltain Mainessa huhtikuussa 2023.
Chulalongkornin yliopisto

Chulalongkornin yliopisto (; , lyh. CU; lempinimi: Chula, ) on julkinen tutkimusyliopisto Thaimaan pääkaupungissa Bangkokissa. Vuonna 1917 perustettu Chula on maansa vanhin yliopisto ja nimetty kuningas Chulalongkornin mukaan.
Yliopistossa opiskelee noin 38 000 opiskelijaa. Maaliskuussa 2020 opiskelijoita oli 37 626, josta alemman perustutkinnon jälkeistä maisteri- tai tohtorivaihetta suoritti 10 656 opiskelijaa. Henkilökuntaan kuului tällöin runsas 8 100 ihmistä. Esimerkiksi vuonna 2018 yliopistossa valmistui runsas 2 800 maisteri- ja 480 tohtoritutkintoa.
Vuonna 2021 kansainvälinen, luonnontiedepainotteinen ARWU-yliopistoranking luokitteli yliopiston jaettuun sijaluokkaan 701–800 maailmassa. Se oli tässä yliopistovertailussa Thaimaan toiseksi korkeatasoisin edellään vain Mahidolin yliopisto (sijalla 401–500). Monessa oppiaineessa sijoitus oli ARWU:nkin aineistossa huomattavasti kokonaissijaa parempi. Lisäksi esimerkiksi QS-yliopistovertailun mukaan Chula on ollut useiden vuosien ajan Thaimaan arvostetuin yliopisto. Myös esimerkiksi espanjalainen, korkeakoulujen verkkonäkyvyyttä korostava Webometrics-ranking listasi yliopiston vuonna 2021 Thaimaan parhaaksi yliopistoksi ja maailmanlistan sijalle 535.
General Electric CF6

General Electric CF6 on yhdysvaltalaiseen General Electric -konserniin kuuluvan GE Aviationin valmistama korkean ohivirtaussuhteen suihkumoottoreiden perhe. Sen eri versiot ovat olleet liikennekäytössä vuodesta 1971, ja sarjan moottoreilla on vuoteen 2021 mennessä lennetty lähes 430 miljoonaa tuntia. CF6-moottoreita on tarjolla useaan eri valmistajan laajarunkoiseen konetyyppiin, kuten Boeing 747, McDonnell Douglas DC-10 ja Airbus A330.
Historia.
General Electric (GE) alkoi syyskuussa 1967 kehittää CF6-6-suihkumoottoria, joka pohjautui Lockheed C-5A Galaxyssä käytettyyn TF39-moottoriin. McDonnell Douglas valitsi sen huhtikuussa 1968 DC-10-10-koneen voimalaitteeksi yksinoikeudella. GE tarjosi uutta moottoria myös Lockheedille sen L-1011 TriStar -laajarunkokoneeseen, mutta Lockheed päätyi valitsemaan sen sijaan Rolls-Royce RB211 -moottorin. CF6-6 sai tyyppisertifikaatin FAA:lta syyskuussa 1970 ja otettiin liikennekäyttöön elokuussa 1971.
Sarjan seuraava moottori oli CF6-50, joka suunniteltiin alun perin DC-10-30-konetta ja Airbus A300:n varhaisia malleja varten. Korkeamman työntövoiman omaavia kehitysversioita tarjottiin myös Boeing 747-200:n voimalaitteeksi. Sitä seurasi CF6-80, josta tuli CF6-perheen moottoreista menestyksekkäin. Sitä käyttivät aluksi Airbus A310 ja Boeing 767, myöhemmin myös Airbus A300-600, Boeing 747-300 ja 747-400, McDonnell Douglas MD-11 ja Airbus A330. Koska CF6 oli ainoa moottori, jota tarjottiin DC-10-10-koneeseen, kyseisen konetyypin käyttäjistä suuri osa valitsi CF6-moottorit myös myöhemmin hankkimiinsa muihin konetyyppeihin. Osin tämän ansiosta GE nousi Pratt &amp; Whitneyn ohi suurimmaksi laajarunkokoneiden moottorivalmistajaksi.
Siviilikoneiden lisäksi CF6-moottoreita on myös sotilaskäytössä, pääasiassa kuljetus- ja ilmatankkauskoneissa. CF-6-moottoreita käyttäviä koneita ovat McDonnell Douglasin KC-10 Extender, Boeingin YC-14, E-4, VC-25 ja KC-767, Airbusin CC-150 Polaris, Lockheedin C-5M Galaxy ja Kawasakin C-2.
Kaikkiaan CF6-moottoreilla on vuoteen 2021 mennessä lennetty lähes 430 miljoonaa tuntia. Monista CF6-moottoreita käyttävistä koneista on tullut suosittuja rahtiliikenteessä, ja ne ovatkin edelleen yleisessä käytössä huolimatta sarjan pitkästä iästä. Viimeiset alkuperäisen CF6-6-sarjan moottorin poistuivat käytöstä vasta vuonna 2021, ja uusia CF6-80C2-moottoreita valmistetaan edelleen Boeing 767 -rahtikoneisiin. CF6-moottorin on arveltu pysyvän tuotannossa ainakin vuoteen 2025.
Maklewin kieli

Maklew, tai makleu, on Länsi-Papualla puhuttava kieli, joka kuuluu Bulakajoen kieliin ja sen lähin sukulaiskieli on yelmek.. Puhujia kielellä on vain noin 120.
Kielellä ei ole kirjoitettua muotoa.
Fonologia.
Konsonantit.
Lähde:
Vokaalit.
Lähde:
Tokaari A

Tokaari A, myös agne tai turfan, on tokaarilaisiin kieliin kuulunut kuollut kieli, jota puhuttiin Tarimin altaan läheisyydessä, nykyisen Kiinan alueella. Kieli tunnistettiin 1900-luvulla löytyneiden käsikirjoitusten perusteella ja samassa yhteydessä tunnistettiin myös sen lähin sukulaiskieli, tokaari B. Verrattuna tähän tokaari A:n on katsottu olevan jonkin verran arkaaisempi..
Tokaari B

Tokaari B, myös länsi-tokaari tai kutše, oli tokaarilaisiin kieliin kuulunut kuollut kieli. Sitä puhuttiin lähinnä nykyisen Xinjiangin alueella. Tokaari A:n tavoin kieltä kirjoitettiin tokaarilaisilla aakkosilla.
Jokelan taistelu

Jokelan taistelu oli Valkealan Jokelan kylässä 2.–3. toukokuuta 1918 käyty Suomen sisällissodan taistelu. Se oli muutamia tunteja kestänyt laukaustenvaihto Mäntyharjulta Kouvolan suuntaan perääntyneiden punaisten ja heitä seuranneiden valkoisten välillä. Jokelan taistelua pidetään sodan viimeisena varsinaisena taisteluna, vaikka vihollisuudet Pyhtään Ahvenkoskella päättyivät vasta kaksi päivää myöhemmin. 
Tapahtumat.
Punaisten vetäytyminen Mäntyharjun rintamalta alkoi 26. huhtikuuta. Kolme päivää myöhemmin käydyn Tuohikotin taistelun jälkeen he jatkoivat Valkealan kirkonkylän kautta Jokelanjoen länsirannalle, jonne perustettiin puolustusasemat iltapäivällä 2. toukokuuta. V. J. Penttalan mukaan Kalle Korven johtamilla punaisilla oli 20 konekivääriä sekä neljä venäläisten tykkimiesten hoitamaa tykkiä, jotka sijoitettiin Myllysillan tuntumaan. Luutnantti William Hj. Spåren ja majuri Aleksander Pellin komentamista pataljoonista kootut valkoisten joukot puolestaan asettuivat joen itärannalle Virranniemeen.
Valkoisten etenemisen pysäyttääkseen punaisten tykistö tuhosi kello 17 Myllysillan ja hieman myöhemmin räjäytettiin noin kilometrin päässä yläjuoksulla sijaitseva Virransilta. Puoli seitsemältä punaisten konekiväärit alkoivat tulittaa valkoisten asemia. Tykistö vetäytyi samanaikaisesti hieman taaemmaksi ampuakseen valkoisten tukikohtanaan pitämää Valkealan kartanoa, joka ei kuitenkaan kärsinyt vahinkoja. Pelätessään joutuvansa Oravalan suunnasta saapuvan vihollisen saartamaksi jättivät punaiset asemansa aamuyöllä ja perääntyivät Kouvolan kautta Kotkaan. Heidän poistuttuaan Georg Londénin komentama Etelä-Savon rykmentti valtasi Kouvolan vielä aamupäivällä.
Osapuolten tappiot jäivät vähäisiksi, koska valkoiset eivät yrittäneet hyökätä joen yli. Ainoa surmansa saanut oli punaisten puolella taistelleen räätäli Borgin 12-vuotias poika, joka V. J. Penttalan mukaan kuoli valkoisten harhaluotiin.
Muistomerkki.
Elokuussa 2021 Jokelassa paljastettiin valkoisille omistettu "Vapaussodan viimeisen taistelun muistolaatta". Myös Luumäellä on "Vapaussodan viimeisen taistelun muistomerkki", joka on pystytetty 1.–2. toukokuuta käydyn Luumäen taistelun muistoksi jo 1930-luvulla.
American Football League

American Football League (AFL) oli amerikkalaisen jalkapallon ammattilaissarja, jota pelattiin vuosina 1960–1970. Vuonna 1970 se yhdistyi National Football Leaguen (NFL) kanssa muodostaen sen toisen konferenssin American Football Conferencen. Menestynein seura oli Kansas City Chiefs, joka voitti kolme mestaruutta.
Joukkueet.
1 Sisältää pudotuspelit
Existence is Futile

Existence Is Futile on Cradle of Filthin kolmastoista studioalbumi, joka julkaistiin 22. lokakuuta 2021 Nuclear Blastin kautta.
Uki-e

Uki-e (, kirjaimellisesti ’kelluva kuva’), joskus myös kubomi-e () oli puupiirrospainokuvien genre japanilaisessa ukiyo-e-tyylisuunnassa Edo-kaudella. Uki-ella tarkoitetaan painokuvia, joissa käytettiin eurooppalaista perspektiiviä.
Tieto perspektiivistä tuli Japaniin todennäköisesti kiinan kielelle käännetyistä eurooppalaisista perspektiiviä käsittelevistä teoksista. Toisena mahdollisena lähteenä on pidetty eurooppalaisia painokuvia, jotka hollantilaiset kauppiaat toivat Dejiman kauppasatamaan. 
Okumura Masanobua (1686–1764) on pidetty ensimmäisenä ukiyo-e-suunnittelijana, joka käytti perspektiiviä painokuvissaan. Varhaisissa uki-e-kuvissa esitetään rakennusten sisätiloja, Torii-koulukunnan töissä erityisesti kabuki-teatterissa. Utagawa Toyoharu (1735–1814) kuvasi painokuvissaan kuuluisia maisemia, temppeleitä, teattereita ja teehuoneita.
Georg Nordenswan

Georg Nordenswan (14. lokakuuta 1813 Turku – 23. kesäkuuta 1874) oli suomalainen maanviljelijä, tehtailija ja virka- ja valtiopäivämies. 
Nordenswanin vanhemmat olivat tehtailija, kamarineuvos Gustaf Georg Nordenswan ja Anna Magdalena Indrén ja puoliso vuodesta 1845 Elisabet Constance Roos (k. 1910). Nordenswan tuli ylioppilaaksi Helsingissä 1830 ja suoritti kameraalitutkinnon 1839. Hän oli senaatin talousosaston ylimääräinen kamarikirjuri 1840, mutta myös maanviljelijä ja tehtailija, joka omisti Tervakosken paperitehtaan Janakkalassa vuoteen 1856. Alisen Sääksmäen kihlakunnan kruununvouti Nordenswan oli 1865. Hän hukkui Vanajaveteen kesäkuussa 1874.
Nordenswan oli aatelissäädyssä edustaja valtiopäivillä 1863–1864, edustaen von Heideman-sukua.
Pimeys (albumi)

Pimeys on Saran 21. tammikuuta 2022 julkaistu yhdeksäs albumi. Albumilta on julkaistu singlet ”Se osa joka rikkoo”, ”Sileä tie”, ”Mun ihminen” sekä Irtoavat leuat.
Heikki Väisänen

Heikki Väisänen -nimisiä henkilöitä ovat:
Maximilian von Rosenkampff

Maximilian von Rosenkampff (20. marraskuuta 1840 Helsinki – 3. elokuuta 1876) oli suomalainen vapaaherra, sotilas ja valtiopäivämies.
Von Rosenkampffin vanhemmat olivat vapaaherra, kenraalimajuri Carl Rosenkampff ja Augusta Johanna Turdin ja puoliso vuodesta 1870 Catharina von Wulff. Von Rosenkampff palveli ensin kamaripaashina keisarillisessa hovissa ja sitten upseerina eri joukko-osastoissa. Vänrikki hänestä tuli 1860, aliluutnantti 1862 ja luutnantti 1863. Sotapalveluksessa von Rosenkampff yleni majuriksi.
Von Rosenkampff oli aatelissäädyssä edustaja valtiopäivillä 1863–1864.
Xiaomi Mi 10T Lite

Xiaomi Mi 10T Lite on Xiaomin 13. lokakuuta 2020 julkaisema älypuhelin, jossa on esiasennettuna Android 10 Xiaomin MIUI-käyttöliittymällä.
Tekniset tiedot.
Muotoilu.
Xiaomi Mi 10T Lite -älypuhelimessa on 6,7-tuumainen täysteräväpiirtonäyttö 20:9-kuvasuhteella.
Fyysiset osat.
Laitteesta löytyy 2,2 gigahertsin kahdeksanydinsuoritin. Laitteessa on 6 gigatavua RAM-muistia ja 64 gigatavua sisäistä muistia.
Kamerat ja multimedia.
Laitteessa on neljä takakameraa. Pääkameran tarkkuus on 64 megapikseliä, toinen kamera on 8 megapikseliä (ultralaajakulmakamera), kolmas kamera on 2 megapikseliä (makrokamera) ja neljäs kamera on 2 megapikseliä. Etukameran tarkkuus on 16 megapikseliä.
Videokuvaus voidaan tehdä 2160p (4K) -resoluutiolla.
Ohjelmisto.
Julkaisuhetkellä laitteessa oli esiasennettuna Android 10 Xiaomin MIUI-käyttöliittymällä.
Xiaomi Mi 10T Pro

Xiaomi Mi 10T Pro on Xiaomin 1. lokakuuta 2020 julkaisema älypuhelin, jossa on esiasennettuna Android 10 Xiaomin MIUI-käyttöliittymällä.
Tekniset tiedot.
Muotoilu.
Xiaomi Mi 10T Pro -älypuhelimessa on 6,7-tuumainen täysteräväpiirtonäyttö 20:9-kuvasuhteella.
Fyysiset osat.
Laitteesta löytyy 2,84 gigahertsin kahdeksanydinsuoritin. Laitteessa on 8 gigatavua RAM-muistia ja 128 gigatavua sisäistä muistia.
Kamerat ja multimedia.
Laitteessa on kolme takakameraa. Pääkameran tarkkuus on 108 megapikseliä, toinen kamera on 13 megapikseliä (ultralaajakulmakamera) ja kolmas kamera on 5 megapikseliä (makrokamera). Etukameran tarkkuus on 20 megapikseliä.
Videokuvaus voidaan tehdä 4320p (8K) -resoluutiolla 30 fps.
Ohjelmisto.
Julkaisuhetkellä laitteessa oli esiasennettuna Android 10 Xiaomin MIUI-käyttöliittymällä.
Xiaomi Mi 11

Xiaomi Mi 11 on Xiaomin 1. tammikuuta 2021 julkaisema älypuhelin, jossa on esiasennettuna Android 11 Xiaomin MIUI-käyttöliittymällä.
Tekniset tiedot.
Muotoilu.
Xiaomi Mi 11 -älypuhelimessa on 6,8-tuumainen 2K-näyttö 20:9-kuvasuhteella.
Fyysiset osat.
Laitteesta löytyy 2,84 gigahertsin kahdeksanydinsuoritin. Laitteessa on 8 gigatavua RAM-muistia ja 128 gigatavua sisäistä muistia.
Kamerat ja multimedia.
Laitteessa on kolme takakameraa. Pääkameran tarkkuus on 108 megapikseliä, toinen kamera on 13 megapikseliä (ultralaajakulmakamera) ja kolmas kamera on 5 megapikseliä (telekamera/makrokamera). Etukameran tarkkuus on 20 megapikseliä.
Videokuvaus voidaan tehdä 4320p (8K) -resoluutiolla 30 fps, 2160p (4K) -resoluutiolla 30 fps, 1080p (täysteräväpiirto) -resoluutiolla 240 fps ja 720p (teräväpiirto) -resoluutiolla 240 fps.
Ohjelmisto.
Julkaisuhetkellä laitteessa oli esiasennettuna Android 11 Xiaomin MIUI-käyttöliittymällä.
Xiaomi Mi 11 Lite

Xiaomi Mi 11 Lite on Xiaomin huhtikuussa 2021 julkaisema älypuhelin, jossa on esiasennettuna Android 11 Xiaomin MIUI-käyttöliittymällä.
Tekniset tiedot.
Muotoilu.
Xiaomi Mi 11 -älypuhelimessa on 6,5-tuumainen täysteräväpiirtonäyttö 20:9-kuvasuhteella.
Fyysiset osat.
Laitteesta löytyy 2,4 gigahertsin neliydinsuoritin. Laitteessa on 6 gigatavua RAM-muistia ja 128 gigatavua sisäistä muistia.
Kamerat ja multimedia.
Laitteessa on kolme takakameraa. Pääkameran tarkkuus on 64 megapikseliä, toinen kamera on 5 megapikseliä (telekamera/makrokamera) ja kolmas kamera on 8 megapikseliä (ultralaajakulmakamera). Etukameran tarkkuus on 20 megapikseliä.
Videokuvaus voidaan tehdä 2160p (4K) -resoluutiolla 30 fps, 1080p (täysteräväpiirto) -resoluutiolla 120 fps ja 720p (teräväpiirto) -resoluutiolla 120 fps.
Ohjelmisto.
Julkaisuhetkellä laitteessa oli esiasennettuna Android 11 Xiaomin MIUI-käyttöliittymällä.
Keski-Suomen kauppakamari

Keski-Suomen kauppakamari on Keski-Suomessa toimiva elinkeinoelämän järjestö, joka edistää maakunnan alueella elinkeinoelämän menestystä ja kasvua.
Järjestö vaikuttaa aktiivisesti elinkeinopolitiikkaan ja nostaa esiin uusia näkökulmia yritysten toimintaympäristön ja kilpailukyvyn kehittämiseksi.
Keski-Suomen kauppakamarin puheenjohtajana toimii Antti Määttä, ja sen toimitusjohtajana on toiminut vuodesta 2017 lähtien Ari Hiltunen.
Valiokunnat.
Keski-Suomen kauppakamarissa toimii seuraavat valiokunnat:
Historia.
Keski-Suomen kauppakamarin toiminta sai alkunsa vuonna 1930, kun valtioneuvosto vahvisti Jyväskylän kauppakamarin säännöt. Sitä ennen Jyväskylä ympäristöineen oli ollut Tampereen kauppakamarin osasto, ja oman kauppakamarin perustamista ajoi erityisesti Jyväskylän kauppiasyhdistys
Suuremman hölmön teoria

Suuremman hölmön teoria on talousteoria, jonka mukaan hinnat nousevat sen vuoksi, että aina löytyy "suurempi hölmö" tekemään sijoituksia.
Teorian mukaan voittoa on mahdollista tehdä myös ylihintaisella osakkeella tai muulla sijoituksella, jos sille löytyy ostaja korkeammalla hinnalla.
Tällainen hintojen nousu voi johtaa hintakuplaan, joka puhkeaa kun suurempaa hölmöä ei enää löydykään.
Suur-Savon Sähkö

Suur-Savon Sähkö Oy on suomalainen energiakonserni, jonka kotipaikka on Mikkelissä. Yhtiö on perustettu vuonna 1946 ja sen nykyisenä toimitusjohtajana toimii Mikael Venäläinen. Konsernin liikevaihto oli 463,4 miljoonaa euroa vuonna 2024. Se työllistää 168 henkilöä. 
Yrityksen liiketoiminta muodostuu sähkön tuotannosta, jakelusta ja myynnistä sekä lämpöliiketoiminnasta. Suur-Savon Sähkö -konsernin muodostavat emoyhtiö Suur-Savon Sähkö Oy sekä tytäryhtiöt Järvi-Suomen Energia Oy, Lumme Energia Oy, Lempeä Lämpö Oy, Evision Oy, Järvi-Suomen Valokuitu Oy sekä Evision Oy. Lumme Energia muodostaa oman konsernin, johon kuuluu alakonsernina Solarigo Systems Oy. 
Liiketoiminta ja tytäryhtiöt.
Suur-Savon Sähkö konserniin kuuluva Lempeä Lämpö Oy toimittaa kaukolämpöä kymmenellä paikkakunnalla. 81 prosenttia kaukolämmöstä on peräisin järvisuomesta lämpölaitosten lähialueiden metsistä sekä puutuoteteollisuudesta sivuvirroista, kuten sahanpurusta, kutterista ja kuoresta. Suur-Savon Sähkö myös omistaa kaksi vesivoimalaitosta, jotka sijaitsevat Kissakoskella ja Vaajakoskella. 
Verkkoyhtiö Järvi-Suomen Energia Oy vastaa sähkön jakelusta Järvi-Suomen alueella ja vastaa sähköenergian jakelusta yli 102 000 asiakkaalle. Sähköverkon pituus on yli 28 500 kilometriä. Järvi-Suomen Energia on perustettu vuonna 1994 ja sen toimitusjohtajana toimii Arto Nieminen.
Lumme Energia Oy myy sähköä valtakunnallisesti sekä toimittaa sähköisen liikenteen palveluita ja aurinkopaneeleita kuluttajille ja pienyrityksille. Solarigo Systems toimittaa yrityksille aurinkovoimaloita. Vuonna 2017 perustetun Lumme Energian toimitusjohtajana toimii Janne Laine.
Kivitavara

Kivitavara on keramiikkalaatu. Se on posliinin ja fajanssin välimuoto, mutta kumpaakin kovempaa ja tiiviimpää.
Valmistus.
Kivitavaran raaka-aineita ovat savi, maasälpä, kvartsihiekka ja piikivi. Kivitavara poltetaan 1200-1300 °C kuumuudessa, jolloin se sintrautuu tiiviiksi. Kivitavaraan jää enemmän reagoimatonta lähtöainetta ja siinä on vähemmän lasimaista ainetta kuin posliinissa, joten se on läpikuultamatonta.
Kivitavara on vettä läpäisemätöntä, ja sitä käytetään sekä sellaisenaan että lasitettuna. Suolalasitusta on käytetty usein kivitavarassa.
Historia.
Kivitavaraa on valmistettu Aasiassa jo esihistoriallisina aikoina, esim. Indus-kulttuurin parissa. Keskiaikaisessa Kiinassa ja Japanissa se oli erittäin suosittua ja yleistä.
Euroopassa kivitavaran valmistus alkoi myöhemmin, johtuen sopivan saven harvinaisuudesta ja heikommista polttouuneista; kivitavaraa valmistettiin ensiksi Saksassa Reinin laaksossa 1300-luvulla, mutta se saavutti huippunsa 1500-1600-luvuilla suolalasituksen kehittymisen myötä. Englannissa kivitavaran tuotanto alkoi 1600-luvulla, ja sikäläiset valmistajat, kuten Josiah Wedgwood, hallitsivat kivitavaran tuotantoa 1700- ja 1800-luvulla.
Suomessa Arabia valmisti kivitavarasta astioita etenkin 1960-1980-luvuilla. Niitä suunnitelivat mm. Anja Winquist ja Ulla Procopé.
Nikolai Alexander Thesleff

Nikolai Alexander Thesleff (28. joulukuuta 1832 Viipuri – 10. heinäkuuta 1888 Karlsbad) oli suomalainen sotilas, liikemies, tilanomistaja ja valtiopäivämies.
Thesleffin vanhemmat olivat jalkaväenkenraali Alexander Amatus Thesleff ja Johanna Maria Helsingius ja puoliso vuodesta 1864 Elise Roedinger. Tilanomistaja, valtiopäivämies Viktor Nikolai Julius Thesleff oli heidän poikansa. Thesleff kävi Haminan kadettikoulun ja valmistui sieltä kornettina 1852, sotapalveluksesta hän erosi 1857 luutnanttina. Thesleff ryhtyi hoitamaan isänsä omistamaa Juustilan kartanoa, jonka hän lunasti useiden muiden tilojen ohella itselleen. Juustilassa oli myös saha ja siihen perustuvaa liiketoimintaa, minkä lisäksi Thesleff rakennutti ja omisti Viipurissa kiinteistöjä ja osallistui useiden eri liikeyritysten kuten Viipurin konepajan toimintaan. Maanviljelijänä hän kehitti muun muassa karjataloutta ja sai ansioistaan maanviljelysneuvoksen arvonimen. Hän oli myös pitkään Viipurin pitäjän kuntakokouksen esimies ja oli tukemassa muun muassa raittiusliikettä.
Thesleff oli aatelissäädyssä edustaja valtiopäivillä 1863–1864.
Kappazuri-e

Kappazuri-e (), joskus katagamizuri () ovat japanilaisia käsin väritettyjä puupiirrospainokuvia pääosin Edo-kaudelta. Vaikka käsin väritettyjä painokuvia tuotettiin myös Edossa (nykyinen Tokio), tekniikka tunnetaan erityisesti ajan osakalaisista ja kiotolaisista painokuvista.
Kappazuri-essä painokuva painettiin ensin mustalla värillä. Värit maalattiin sen jälkeen paperikaavaimien eli sapluunoiden avulla käsin. Sapluunat valmistettiin joko yhdestä tai useammasta arkista paksua "mino"-paperia. Tekniikkaa käytettiin jo Nara-kaudella (710–794) kimonokankaiden ja muiden kuvioitujen värikankaiden värjäyksessä. 1700-luvun alussa värjäysmenetelmä otettiin käyttöön puupiirrospainokuvien värjäyksessä. 1700-luvun puolivälissä kappazuri-en korvasi nishiki-e-tekniikka, jossa jokainen väri oli kaiverrettu omalle puulevylleen.
Showa-kaudella (1926–1989) ryhmä japanilaisia "sosaku hanga" -liikkeen graafikkoja elvytti kappazuri-e-perinteen. Sadao Watanaben (1913–1996), Kan Kawadan (1927–1999) ja Yoshitoshi Morin (1898–1992) painotyöt haastoivat taiteen ja käsityön rajoja.
Jaguar I-Pace

Jaguar I-Pace on Jaguarin vuodesta 2018 lähtien valmistama crossover-tyyppinen sähköautomalli.
Vuoden 2018 Euro NCAP -kolaritestistä I-Pace sai tulokseksi täydet viisi tähteä.
Jaguar I-Pace valittiin Vuoden autoksi Euroopassa 2019. I-Pace voitti myös World Car Awardsin jakamat World Design Award 2019-, World Green Car 2019- ja World Car of the Year 2019 -palkinnot.
Vuonna 2021 esiteltiin facelift-malli, jossa on uusittu muun muassa tietoviihdejärjestelmä ja sisäinen latauslaite.
Varainhoito

Varainhoito eli omaisuudenhoito on sijoituspalvelu, jossa asiakas antaa palvelun tarjoajalle oikeuden hoitaa asiakkaan rahoitusvälineitä ja varallisuutta.
Sijoituspalvelun tarjoajia ovat sijoituspalveluyritykset, joissa varainhoitajat työskentelevät. Varainhoitosopimus laaditaan kirjallisena, ja siihen sisällytetään olennaisia tietoja muun muassa sopimuksen piirissä olevista varoista, niiden käytöstä, tallentamisesta, palkkioista ja omaisuuden tuoton laskentaperusteista.
Varainhoidossa päätösvalta sijoittamisesta on annettu kokonaan tai osittain varainhoitajalle sopimuksen perusteella. Ns. "täyden valtakirjan" varainhoidossa varainhoitaja liikuttelee sijoituksia itsenäisesti asiakkaalta kysymättä sovittujen ehtojen puitteissa. Mikäli päätösvalta on annettu varainhoitajalle osittain, puhutaan myös "konsultatiivisesta varainhoidosta", jolloin varainhoitaja vain tuottaa neuvontaa ja ohjausta sijoituspäätöksiin.
Asiakkaat hankkivat varainhoitopalveluita, koska he uskovat pääsevänsä sillä parempaan lopputulokseen kuin itse. Varainhoitopalvelut usein hinnoitellaan palvelun menestykseen sitoen, joka ohjaa myös varainhoitajan intressejä.
Varainhoitotoimintaa Suomessa säätelee sijoituspalvelulaki (747/2012), ja sitä valvoo Finanssivalvonta.
Vilhelm Otto Casper David Wrede

Vilhelm Otto Casper David Wrede (af Elimä) (10. joulukuuta 1827 Leppävirta – 31. toukokuuta 1878 Kuopio) oli suomalainen vapaaherra, sotilas ja virka- ja valtiopäivämies.
Wreden vanhemmat olivat Gustaf Wrede af Elimä ja Catharina Elisabet Lamoni ja puoliso vuodesta 1851 Hedvig Johanna Wilhelmina Gustava Armfelt. Taidemaalari, valtiopäivämies Casper Wrede, teollisuusjohtaja, valtiopäivämies Carolus Wrede, pääjohtaja Gustaf Oskar Axel Wrede ja tilanomistaja, valtiopäivämies August Henrik Uno Wrede olivat heidän poikiaan. Wrede oli oppilas merikadettikoulussa Pietarissa ja palveli sieltä valmistuttuaan Venäjän keisarillisessa laivastossa. Luutnantiksi hän yleni 1849 ja kapteeniluutnantiksi 1851. Luotsikapteenina Tammisaaressa Wrede toimi vuodesta 1853. Hän erosi palveluksesta majurina 1857. Wrede toimi Kuopiossa vankilanjohtajana syyskuusta 1871 maaliskuuhun 1878. Hän teki itsemurhan toukokuun lopussa 1878.
Wrede oli aatelissäädyssä edustaja valtiopäivillä 1863–1864.
Varainhoitaja

Varainhoitaja eli ominaisuudenhoitaja tarkoittaa ammattihenkilöä, joka hoitaa asiakkaidensa varainhoitoa.
Varainhoitajana toimiminen on luvanvaraista ja sitä valvoo Finanssivalvonta.
Tulvaniitynsilta

Tulvaniitynsilta (ruots. "Flödängsbron") on Vantaanjoen ylittävä jalankulun ja pyöräilyn silta Helsingissä. Se otettiin käyttöön 8. lokakuuta 2020. Vinokaarinen langerpalkkisilta kaareutuu sivusuunnassa, ja sen kaarevuus auttaa muun muassa vakaamaan siltaa ja antamaan joelle tilaa tulvia. Erikoisesti kaareutuvan siltatyypin valitsemiseen vaikutti muutamaa vuotta aikaisemmin valmistunut Itikan jalankulun ja pyöräilyn silta Seinäjoella. 
Rakennustyöt aloitettiin heinäkuussa 2019, ja sillan rakentaminen oli osa Raide-Jokeri-kokonaisuutta. Välittömästi sillan pohjoispuolella sijaitsi tuolloin Maaherrantien rautatiesilta, joka purettiin Tulvaniitynsillan valmistuttua. Rautatiesillassa oli jalankululle ja pyöräilylle tarkoitettu alempi siltataso, jota ei Tulvasillansillan avauduttua enää tarvittu. Vanhan sillan tilalle rakennettiin uusi Raide-Jokerin pikaraitiosilta, jossa on myös pyöräilykaistat osana Viikinbaanaa. Jalankulkuväylää raitiosillalla ei ole.
Brynolf

Brynolf on alun perin muinaisruotsalainen miehen etunimi. Nimi merkitsee "panssaripaitaista sutta". Nimen saksalainen vastine on "Brunolf"
Suomessa nimi Brynolf on Digi- ja väestötietoviraston tietojen mukaan annettu vuoteen 2025 mennessä hieman yli 800 henkilölle. Brynolfin nimipäivä on suomenruotsalaisen kalenterin mukaan 16. elokuuta, ruotsalaisen pyhimyksen, Skaran piispa Brynolf Algotssonin muistopäivänä. Nimi on ollut kalenterissa vuodesta 1702 saakka, aluksi kirjoitettuna "Brynolph".
Zach Wilson

Zachary "Zach" Kapono Wilson (3. elokuuta 1999 Draper, Utah) on yhdysvaltalainen amerikkalaisen jalkapallon pelaaja. Hänen pelipaikkansa on pelinrakentaja. Hän edustaa Miami Dolphinsia. New York Jets varasi Wilsonin toisena pelaajana. Wilson edusti collegeurallaan Brigham Youngin yliopistoa. Hän pelasi BYU:ssa vuosina 2018–2020 30 peliä, joissa heitti 7652 jaardia ja 56 touchdownia. Huhtikuussa 2024 Jets kauppasi Wilsonin ja seitsemännen kierroksen varausvuoron Denver Broncosiin vaihdossa kuudennen kierroksen varausvuoroon.
Trey Lance

Trey Lance (9. toukokuuta 2000 Marshall, Minnesota) on yhdysvaltalainen amerikkalaisen jalkapallon pelaaja. Hänen pelipaikkansa on pelinrakentaja. Hän edustaa Dallas Cowboysia. San Francisco 49ers varasi Lancen kolmentena pelaajana. Lance edusti collegeurallaan Pohjois-Dakotan osavaltionyliopistoa. Hän pelasi collegessa vuosina 2018–2020 19 peliä, joissa heitti 2947 jaardia ja syötti 30 touchdownia. Lisäksi hän juoksi 1325 jaardia ja teki juosten 18 touchdownia. Elokuussa 2023 49ers kauppasi Lancen Cowboysiin vaihdossa neljännen kierroksen varausvuoroon.
Valtion tulevaisuuspuolue

Valtion tulevaisuuspuolue () on yksi Egyptin poliittisista puolueista. Puolue on yksi maan suurimmista. Sillä on senaatissa lähes puolet paikoista (149 paikkaa kolmestasadasta) ja edustajainhuoneessa 316 / 596 paikkaa. Puolue edustaa nationalismia ja populismia. Puolue perustettiin vuonna 2014.
Apigeniini

Apigeniini (C15H10O5) on flavoneihin kuuluva heterosyklinen ja aromaattinen orgaaninen yhdiste. Yhdistettä on käytetty väriaineena ja sitä tutkitaan runsaasti sen biologisten ominaisuuksien vuoksi ja markkinoidaan lisäravinteena.
Ominaisuudet.
Huoneenlämpötilassa apigeniini on vaaleankeltaista kiteistä ainetta. Yhdiste on käytännöllisesti katsoen veteen liukenematonta, mutta liukenee emäksiin. Apigeniini liukenee kohtalaisesti etanoliin. Apigeniinia esiintyy useissa kasveissa kuten sellerissä, persiljassa, kamomillassa, teepensaassa ja sitrushedelmissä. Se esiintyy usein glykosideina kuten apiinina. Kasveissa apigeniini voi suojata lehtiä UV-säteilyn aiheuttamilta vaurioilta.
Apigeniinia on tutkittu runsaasti biologisten ominaisuuksien, ja erityisesti hapettumista ehkäisevien ominaisuuksien, vuoksi ja yhdisteellä on useita muitakin vaikutusmekanismeja. Yhdisteellä voi olla esimerkiksi Alzheimerin tautia ja masennusta ehkäiseviä vaikutuksia, tulehdusta hillitseviä ominaisuuksia ja eräiden syöpien kasvua estäviä ominaisuuksia. Sitä on tutkittu myös diabeteksen ja rasva-aineenvaihdunnan sairauksien hoidossa. Apigeniinin yhteivaikutuksista ruuan ja lääkkeiden kanssa on vain vähän tietoa. Suurina pitoisuuksina apigeniini voi olla myrkyllistä maksalle.
Käyttö.
Apigeniinia voidaan käyttää villan värjäämiseen keltaiseksi. 
Biosynteesi.
Apigeniinia muodostuu fenyylipropanoidireitillä lähtien fenyylialaniinista tai tyrosiinistä. Välivaiheina ovat muun muassa kanelihappo, kalkoni ja naringeniini. Viimeisessä vaiheessa naringeniini hapetetaan apigeniiniksi flavanoni­syntaasi­entsyymin katalysoimana.
Bloodflowers

Bloodflowers on brittiläisen The Cure -yhtyeen yhdestoista studioalbumi, joka ilmestyi vuonna 2000.
Pankkikirja

Pankkikirja on pankin myöntämä paperinen kirja, jossa pidetään kirjaa tilitapahtumista.
Pankkikirjoja on kahta päätyyppiä: säästökirjoja ja vastakirjoja. "Säästökirjat" ovat sidottuina säästötileihin ja ovat velkakirjan luonteisia. Niihin ei voi liittää muita pankkipalveluita, ja asiointi onnistuu vain pankin tiskillä kyseisen säästökirjan kanssa. "Vastakirjat" ovat sen sijaan vastaavasti sidottuina käyttötileihin.
Pankkikirjat voivat olla myös muistikirjatyyppisiä, jolloin rahaa voi nostaa myös esimerkiksi henkilötodistusta vastaan ja tiliin voi liittää myös muita tilinkäyttövälineitä. Pankkikirjoja käytettiin pankkiasioinnin lisäksi aiemmin myös esimerkiksi vuokravakuuksina, ja säästökirjoja myös annettiin lahjoina.
Historia.
Vielä vuonna 2002 Suomessa oli käytössä ainakin 1,4 miljoonaa pankkikirjaa, joista noin puolet aktiivikäytössä.
Pankkikirjoista luopui ensimmäisenä Suomessa Nordea vuonna 2010, jonka jälkeen myös muut pankit ovat luopuneet niistä pikku hiljaa. Säästökirjoja on kuitenkin vieläkin (2021) vähäisesti käytössä, ja niistä saa edelleen talletukset pois, ellei kyseessä ole erittäin kauan käyttämättömänä ollut tili.
The Cure (albumi)

The Cure on saman nimisen yhtyeen kahdestoista studioalbumi, joka ilmestyi vuonna 2004.
Köydenpunojankatu (Helsinki)

Köydenpunojankatu () on Helsingin Kampin kaupunginosassa kaakosta luoteeseen kulkeva noin puolen kilometrin pituinen katu. Se alkaa Hietalahdenrannasta, kulkee Kalevankadun ja Eerikinkadun välisen osuutensa Köydenpunojanpuistikon halki jalankulun ja pyöräilyn väylänä, jatkuu taas ajokatuna Ruoholahdenkadulle ja sen yli, ja päättyy umpikujaan ennen ylempänä sillalla kulkevaa Porkkalankatua ja sillan alla kulkevaa jalankulun ja pyöräilyn Baanaa.
Köydenpunojankatu on nykyisin lähinnä asuinkatu, mutta aikoinaan sen varrella on ollut merkittävää teollisuutta. Nimensäkin katu on saanut alueella sijainneesta köysipunomosta. Johannes Eichingerin vuonna 1839 perustaman köysitehtaan köysirata kulki avoimen taivaan alla Köydenpunojankadun suuntaisesti. Eichingerin kuoltua 1861 hänen poikansa Wolfgang jatkoi köysipunomon toimintaa vuoteen 1888 saakka. Samalla alueella toimi vuodesta 1864 myös höyrykoneistettu saha, joka kuitenkin paloi 1880-luvulla.
Kadun alkupäässä oli vuodesta 1889 palaneen sahan paikalle rakennettu Otava-kustannusyhtiön kiinteistö, johon tuli vuonna 1921 Suomen ensimmäisen syväpaino. Numero neljässä toimi 1920-luvulta alkaen Helsingin vesijohtoverkostoa rakentaneen Huber-yhtiön valimo ja pääkonttori. Kadun puoltaväliä, nykyisen Köydenpunojanpuistikon alueen useita kortteleita hallitsivat pitkään Valion tuotantolaitokset ja pääkonttori. Kadun loppupäässä numerossa 10 oli kreikkalaissyntyisen Achilles Christidesin perustama, Työmies-savukkeista tunnettu Fennia-tupakkatehdas, jossa nyt on muun muassa Ressun lukion ja Ressun peruskoulun käyttämiä tiloja. Sen vieressä, nykyisen Porkkalankadun sillan kyljessä, on sanomalehti "Uuden Suomen" 1950-luvulla rakennuttama entinen painotalo.
Nikon D7100

Nikon D7100 on Nikonin digitaalinen järjestelmäkamera. Se julkistettiin 21. helmikuuta 2013 ja se tuli Suomessa myyntiin noin 1 200 euron suositushintaan. Kamerassa on 24 megapikselin APS-C-kokoinen CMOS-kenno ja sillä pystyy kuvaamaan kuusi kuvaa sekunnissa. 1,3-kertaisessa rajaustilassa voi ottaa seitsemän kuvaa sekunnissa. Videota pystyy kuvaamaan FullHD-laadulla 60, 50, 25 tai 24 kuvaa sekunnissa. Kamerassa on 3,2 tuuman näyttö ja kaksi muistikorttipaikkaa. Runko on valmistettu magnesiumseoksesta.
Kameran edeltäjä on vuonna 2010 julkaistu Nikon D7000 ja seuraaja vuonna 2015 julkaistu Nikon D7200.
Fibroosi

Fibroosi on arpeutumista jota tapahtuu, kun tiivistä sidekudosta muodostuu elimen solukon solujen kuollessa niiden tilalle. Fibroosia kertyy yleisimmin elimiin joiden solukko uusituu hitaasti tai ei ollenkaan, kuten: sydän, keuhkot, maksa, munuaiset ja haima. Fibroosi haittaa elimen toimintaa. Esimerkiksi sydämessä fibroosi aiheuttaa sydämen vajaatoimintaa ja äkkikuolemia.
Harrie Lavreysen

Harrie Lavreysen (s. 14. maaliskuuta 1997 Luyksgestel, Pohjois-Brabant) on alankomaalainen ratapyöräilyn moninkertainen olympiavoittaja, maailman- ja Euroopan-mestari.
Lavreysen saavutti vuonna 2021 järjestetyissä Tokion olympialaisissa kultaa eräajossa ja joukkuesprintissä sekä pronssia keirinissä. Pariisin olympialaisissa 2024 hän saavutti kultaa joukkuesprintissä, eräajossa ja keirinissä.
Lavreysen on voittanut maailmanmestaruuden eräajossa 2019, 2020, 2021, 2022, 2023, 2024 ja 2025, keirinissä 2020, 2021, 2022 ja 2025, joukkuesprintissä 2018, 2019, 2020, 2021, 2023, 2024 ja 2025 sekä kilometrin aika-ajossa 2024 ja 2025. Hän saavutti MM-hopeaa eräajossa 2017 sekä joukkuesprintissä 2017 ja 2022. Lisäksi hän on sijoittunut MM-kilpailuissa keirinissä neljänneksi 2023, kuudenneksi 2018 ja kahdeksanneksi 2024 sekä eräajossa kymmenenneksi 2018.
Lavreysen saavutti Minskin Euroopan kisoissa 2019 kultaa keirinissä ja joukkuesprintissä sekä hopeaa eräajossa. Hän on voittanut Euroopan-mestaruuden keirinissä 2019, 2023, 2024 ja 2025, eräajossa 2021, 2023, 2024 ja 2025 sekä joukkuesprintissä 2018, 2019, 2021, 2022, 2023 ja 2024, saanut EM-hopeaa eräajossa 2019 ja joukkuesprintissä 2025 sekä pronssia joukkuesprintissä 2017 ja eräajossa 2018.
Lavreysen saavutti alle 23-vuotiaiden EM-kilpailuissa kultaa keirinissä ja hopeaa eräajossa 2017 sekä kultaa eräajossa ja joukkuesprintissä ja hopeaa keirinissä 2019.
Lavreysen on voittanut maailmancupin kilpailun eräajossa Manchesterissa 2017, Lontoossa 2018 sekä Minskissä, Glasgow'ssa ja Hongkongissa 2019, keirinissä Miltonissa 2017 ja Minskissä 2019 sekä joukkuesprintissä Pruszkówissa 2017, Miltonissa, Berliinissä ja Lontoossa 2018 sekä Minskissä, Glasgow'ssa ja Hongkongissa 2019.
Tyyne Salminen (opettaja)

Tyyne Laina Salminen (7. toukokuuta 1889 Myrskylä – 1. toukokuuta 1968 Helsinki) oli suomalainen filosofian maisteri ja lehtori.
Salmisen vanhemmat olivat kansakoulunopettaja Kaarle Fredrik Salminen (1851–1895) ja Maria Matilda Mattila (1852–1926). Hän pääsi ylioppilaaksi 1908 ja valmistui filosofian kandidaatiksi 1912 ja filosofian maisteriksi 1919. Salminen teki opintomatkoja Italiaan ja Ranskaan 1926, Saksaan 1930 sekä Ruotsiin ja Norjaan 1932. 
Salminen oli Tuusulan kansanopiston johtajana 1915–1921 ja opettajana Lohjan yhteiskoulussa vuodesta 1921 alkaen. Hän oli Raittiuden ystävien sihteerinä 1920–1921. Salminen oli Suomen nuorison liiton toimikunnan jäsenenä 1917–1922 ja Suomen kansanopistoyhdistyksen toimikunnan jäsenenä 1918–1921. Lohjan kauppalanvaltuuston jäsenenä Salminen oli 1948–1950. Hän oli Suomen nuorison liiton kunniajäsen.
Salminen kirjoitti lehtiartikkeleita ja hän keräsi Myrskylän murresanaston Sanakirjasäätiölle.
Nishiki-e

Nishiki-e (, kirjamellisesti ’brokadikuvat’) on Edo-kauden Japanissa kehitetty tekniikka, jolla pystytään painamaan monivärisiä puupiirrospainokuvia. Värit kaiverretaan erillisille puupainolevyille. Kun sama vedosarkki painetaan erillisillä painolevyillä lopputuloksena on monivärinen kuva.
Väripainotekniikkojen kehitys.
Ennen moniväripainotekniikan kehittämistä painokuvat olivat yksivärisiä ("sumizuri-e"). Myöhemmin yksivärisinä painettuja kuvia ja kirjoja maalattiin tai värjättiin käsin. 1700-luvun alussa otettiin käyttöön kimonokankaiden värjäyksestä lainattu "kappazuri-e"-tekniikka, jossa painokuvien erilliset värit maalattiin leikattujen paperisapluunoiden avulla. Samaan aikaan ensimmäisiä värikuvia painettiin kahdella eri painolevyllä ("benizuri-e"). 
Nishiki-e-tekniikka syntyi, kun käyttöön otettiin kaiverrettu kohdistusmerkki ("kento"), jonka avulla erilliset painolevyt saatiin kohdistettua tarkasti. Moniväristen kuvien painamisesta tuli teknisesti mahdollista, kun liikkuvien painolevyjen aiheuttama epätarkkuus ei enää ollut ongelma. Saman kuvan painamiseen tarvittuja erillisiä painolevyjä saattoi olla jopa kymmenen. Ensimmäiset Nishiki-tekniikalla painetut kuvat olivat yksityisesti tilattuja "surimono"-kuvia. Yksityisten tilausten painamisessa ei säästelty kustannuksissa, joten niissä pystyttiin käyttämään erittäin kalliita ja kokeellisia tekniikoita. Ensimmäisinä varsinaisina nishiki-e-painokuvina pidetään kuitenkin Suzuki Harunobun (1725-70) vuonna 1765 suunnittelemia väripainokuvia.
Merkitys.
Tekniikasta tuli nopeasti erittäin suosittu. Ukiyo-en historiassa tapahtui käänne nishiki-e-tekniikan kehittämisen myötä. Väripainokuvista tuli vallitseva painotapa ukiyo-e-tyylisuunnassa. Kirkasväriset nishiki-e-kuvat ovat käytännössä yhtä kuin nykyisin tuntemamme ukiyo-e. Uusi tekniikka johti ennen pitkää yksittäisten painoarkkien julkaisemisen lisääntymiseen. Myöhemmin orihon‎-sidontatekniikalla yhteen koostetuista kuvasarjoista tuli standardi, jolla monet ukiyo-e-mestarit julkaisivat suunnittelemansa kuvat. Kuvien suunnittelijat, kustantajat ja painajat pyrkivät jatkuvasti löytämään entistä kirkkaampia ja nopeammin kuivuvia väripigmenttejä. Loppukauden ukiyo-e kuvissa käytettiinkin usein Euroopasta tuotuja värejä.